[{"text_idx": "#000004", "text": "Por atingi g\u0302ustatempe al Orle\u0301ans, ni devis denove bicikli almenau\u0306 100 kilometrojn. Do ni c\u0302iuj kvar eltendig\u0302is frue, bone matenmang\u0302is, rapide pakis nian c\u0302ombon, kaj jam kvaronan horon post la oka ekveturis. Helpis nin la sama dorsvento kiu jam la antau\u0306an tagon zorgis, ke ni atingu la celon malgrau\u0306 la komencaj malfacilaj\u0302oj. En bona etoso ni rapide sekvis itineron, kiun ni jam uzis kvin jarojn pli frue survoje al kastelo Greziljono. Ni tiel bone progresis, ke neniu faris fotojn."}, {"text_idx": "#000005", "text": "Post 25 kilometroj, Lars au\u0306dis iun strangan krakadon el la postveturilo de Najeli. Christine, kiu veturis malantau\u0306 ili, admonis al la hundo ne klinig\u0302i tro kontrau\u0306 la s\u0302tofo de sia c\u0302aro. Samtempe, Melanie preterpasis, defiante Lars al la ofta ludo, kiu estus pli rapida, kaj kiun s\u0302i c\u0302iam gajnis. Do Lars akcelis, sed tuj c\u0302esis, c\u0302ar io klare ne estis en ordo: unu el la radoj de la postveturilo estis oblikva kaj frotis kontrau\u0306 la s\u0302tofo. Dum Melanie malaperis jam post la sekva monteto, c\u0302iuj aliaj haltis kaj ekzamenis la c\u0302aron: ne estis klare kio okazis, c\u0302ar g\u0302i aspektis tamen tute en ordo. Ni inters\u0302ang\u0302is la radojn, kies aksoj estas elpreneblaj, tiel ke la problema rado ne estu c\u0302e la rando de la strato."}, {"text_idx": "#000006", "text": "Ni dau\u0306rigis, sed post kelkaj metroj la problemo reaperis. Do ni ekzamenis la akson de tiu rado pli detale kaj konstatis, ke g\u0302i ne plu estas tute rekta. Dume la mekanismo, kiu permesas elpreni g\u0302in, ankorau\u0306 funkciis. Sed kiam ni remetis la radon, g\u0302i c\u0302esis funkcii, kaj ne plu eblis elpreni g\u0302in el la aksingo. Sed la rado mem denove funkciis, kaj ni atenteme veturis al la loko kie Melanie jam delonge atendis."}, {"text_idx": "#000007", "text": "Post mallonge la problemo reaperis pli grave, kaj c\u0302ar ne plu eblis elpreni la radon, ni ankau\u0306 ne plu povis ion fari kontrau\u0306 g\u0302i. Longe ni provis c\u0302ion ajn, kaj kelkfoje haltis s\u0302oforoj kiuj imagis ke ni havus akcidenton kun vundita infano, c\u0302ar la postveturilo kus\u0302is sur sia flanko."}, {"text_idx": "#000008", "text": "Fine ni decidis ke ni provu pluveturi al ia riparejo, provizore mildigante la frotadon de la rado per iu objekto. En fabriko ni akiris kartonpecon, kaj ni s\u0302miris g\u0302in per oleo. Nur en tiu momento iu ekhavis ideon fari foton (ni pardonpetas). Tamen la frotado estis tiel forta, ke ec\u0302 per plena peno eblis atingi nur rapidecon de piediranto. Tiel ni ne povis esperi, ke ni atingus ien ajn."}, {"text_idx": "#000009", "text": "Por iel transporti la c\u0302aron al loko, kie oni espereble riparu g\u0302in, ni decidis elpreni c\u0302ion kaj disdividi al la aliaj bicikloj. La malplenan c\u0302aron ni fiksis tiom sekure kiom eblis per niaj rimedoj supre sur la biciklo de Lars. Tiel li pluveturis kun Melanie kaj Simon, dum Christine provis piediri kun Najeli, pus\u0302ante la propran biciklon."}, {"text_idx": "#000010", "text": "Intertempe farig\u0302is tagmezo, la suno brilis forte kaj apenau\u0306 estis ombro lau\u0306 la vojo. La biciklanta grupo pasis rande de la vilag\u0302o Gouaix, kie neniu homo viceblis, kaj dau\u0306rigis al Everly, kie ni konas el la jam menciita antau\u0306a karavano belan lokon, iaman lavejon c\u0302e rivereto, kiu tau\u0306gas por atendadi en varmego."}, {"text_idx": "#000011", "text": "Pro la malforta pos\u0302telefona retkonekto, Lars sendis helpalvokon al esperantaj grupoj en la babilservo Telegram por trovi riparejon en la c\u0302irkau\u0306aj\u0302o. Carlos, la komitatano de BEMI, sendis plurajn proponojn, inter tiuj la sportvendejo Decathlon en la urbo Provins, 11 km for.\nKrome Dingo kaj Lars promenadis tra la tuta vilag\u0302o Everly kaj petis helpon de c\u0302iuj troveblaj homoj, sed neniu havis ideon kion fari."}, {"text_idx": "#000012", "text": "Samtempe Christine mars\u0302adis kaj zorgis ke la hundo havu ombron kaj trinku. C\u0302ar Najeli havis akcidenton kelkajn semajnojn antau\u0306e, c\u0302e kiu rompig\u0302is femuro kaj pelvo, s\u0302i ne povis jam multe mars\u0302i. Iam Christine improvizis el sia hamako portilon kaj dau\u0306rigis pus\u0302ante sian pezan biciklon kaj portante la hundon. Multaj s\u0302oforoj preterpasis, sed iam unu paro haltis, kiu antau\u0306e jam preterpasis s\u0302in en la mala direkto, kaj demandis c\u0302u s\u0302i bezonas helpon. Ili ec\u0302 timis ke la hundo estus vundita. Tion Christine povis tuj nei, sed s\u0302i klarigis la komplikan problemon. La paro mem proponis helpi, c\u0302ar ili c\u0302iuokaze planis iri au\u0306te al Decathlon en tiu tago. Hazarde ili havis postveturilon malantau\u0306 la au\u0306to, per kiu ili j\u0302us portis plantojn al rubejo. Tiel ili povis s\u0302ofori Christine, Najeli, kaj la biciklon al Everly por renkonti la aliajn. Tie ili elpakis c\u0302ion c\u0302i, kaj enprenis Lars, Simon, kaj la rompitan c\u0302aron. C\u0302e ilia hejmo ni prenis ankorau\u0306 ilian biciklon kiu bezonis riparadon, kaj veturis al Provins."}, {"text_idx": "#000013", "text": "La teknikisto en Decathlon bedau\u0306rinde ne havis tian akson por ni. Li devus mendi g\u0302in, kaj g\u0302i alvenus post kelkaj tagoj. Ni cerbumis, kiel nur provizore fari la c\u0302aron veturebla, por atingi alian riparejon, ekzemple per rulbreto muntota sub g\u0302i. Post telefona interparolo kun Christine, ni rezignis pri tiu ideo. Niaj afablaj helpantoj proponis viziti riparejon en la vilag\u0302o Gouaix \u2013 jes, tiu sama tra kiu ni jam pasis \u2013 c\u0302ar tie laboras mekanikisto kiu g\u0302is nun sukcesis solvi c\u0302iujn iliajn problemojn."}, {"text_idx": "#000014", "text": "Kiam ni alvenis, li tuj okupig\u0302is pri la rado, kies akso intertempe tute rompig\u0302is, kaj duope ni sukcesis eltiri la reston de g\u0302i el la aksingo. Li diris ke li havas ideon, sed ke la rado ne plu estus elprenebla. Lars konsentis, kaj li improvize faris novan akson, kaj veldis novan aksingon sur la c\u0302aron. Savite, hu ra!"}, {"text_idx": "#000015", "text": "Christine dume informis niajn gastigantojn en Orle\u0301ans, ke ni vers\u0302ajne ne sukcesos atingi ilin venonttage pro mekanika problemo. Ankau\u0306 ili serc\u0302is informon pri tio, kiu proksime povus helpi, kaj sendis poste rekomendon pri la sama homo en la sama riparejo. Do li jam famas pro sia talento."}, {"text_idx": "#000016", "text": "Dum la reveturo al Everly, kie Melanie, Christine kaj Najeli dau\u0306re atendis c\u0302e la lavejo, niaj helpantoj Joe\u0308lle kaj Jeremy proponis ke ni tranoktu c\u0302e ili. Intertempe jam estis vespero kaj ni devus jam tre baldau\u0306 serc\u0302i tendumlokon se ni plubiciklus. Do ni g\u0302oje akceptis la inviton."}, {"text_idx": "#000017", "text": "Ni povis tendumi en ilia granda g\u0302ardeno, kaj ili regalis nin per vespermang\u0302o kun ovoj de la propraj kokinoj."}]